কল্প কাহিনির থেকে বাস্তব নির্ভর গল্পের বিশ্বাসযোগ্যতা অনেক বেশি বলেই মনে করেন লেখক, পরিচালক কেতন মেহতা। তাই সাধারণ দর্শকের কাছে আত্মজীবনী কেন্দ্রিক ছবি ‘ফিকশন’এর তুলনায় সবসময়ই অনেক বেশি গ্রহণযোগ্য— মত কেতনের। শিগগিরই মুক্তি পেতে চলেছে দশরথ মাঝির জীবনী নিয়ে তৈরি তাঁর পরবর্তী ছবি ‘মাঝি— দ্য মাউন্টেন ম্যান’। কেতন জানিয়েছেন, বিহারের প্রান্তিক মানুষ দশরথ মাঝির সারা জীবনের পরিশ্রম, স্বপ্ন তাঁকে মোহিত করেছে। কীভাবে একটি মাত্র হাতুরি আর বাটালি নিয়ে সারা জীবন ধরে একটি মানুষ পাহাড় কেটে রাস্তা বানানোর সাহস দেখান এবং শেষ পর্যন্ত তাকে সত্যি করে তোলেন, তা অবিশ্বাস্য বলে জানান লেখক। বাইশ বছর ধরে রাস্তা তৈরির পর ২০০৭-এ ক্যান্সারে আক্রান্ত হয়ে মারা যান ‘মাউন্টন ম্যান’। তারই গল্প পর্দায় ফুটে উঠবে কেতনের মুন্সিয়ানায়।